11. schôdza NR SR - 3.deň - A. dopoludnia
Dátum: 2012-11-29
Poslanec: Jurinová, Erika (OĽANO)
Druh vystúpenia: Vystúpenie v rozprave

Ďakujem pekne za slovo, pani predsedajúca. Vážený pán minister, vážené kolegyne, kolegovia, dovoľte mi povedať pár slov k tomuto zákonu, ktorý je opäť jedným z tých, ktorý tu rozprudzuje veľmi zaujímavé diskusie. Všetci sme si vedomí toho, ktorí tu sedíme, že ide naozaj o špecifický druh služieb, alebo špecifické odvetvie, ktoré, už všetci vieme, je regulovaným odvetvím, aj keď možno na prvý pohľad sa nám nezdá. Ale mne sa zdá čudné, že chceme naozaj toto odvetvie odregulovávať alebo zliberalizovávať, aj keď možno jemne, ale ten jemný zásah, ktorý zostane aj po tých zmenách, ktoré sú tuná vypovedané, a vieme že budú mať podporu, zostane predsa len dostatočne veľký na to, aby to spôsobilo opäť rozruch v našich rodinách a v životoch ľudí. Zopakujem to, čím som začínala aj svoje prvé vystúpenie. Teda vychádzala som z dôvodovej správy, kde sa hovorí, že týmto zákonom sa určilo, že príjmami z odvodov odvádzaných prevádzkovateľmi hazardných hier do verejných rozpočtov sa zabezpečuje vykonávanie všeobecne prospešných služieb. Táto veta má pobúrila, keď som si ju na začiatku dôvodovej správy našla a prečítala, vtedy a rovnako aj teraz, lebo opäť mi to pripomenulo, že my sanujeme svoje vlastné svedomie alebo svedomie niekoho tým, že z nečistých peňazí alebo z peňazí, ktoré poškodzujú našu spoločnosť, budeme napravovať krivdy, ktoré sami týmto zákonom spôsobujeme. V čase, keď konsolidačné opatrenia na stabilizáciu štátneho rozpočtu siahnu hlboko do vreciek všetkých slovenských rodín, máme opäť ďalší lákavý darček, a to možnosť skúšať svoje šťastie zrejme vo výherných automatoch. Tým chcem povedať to, že nechávame výherné automaty v krčmách, hovorí sa o tom stále dookola. Ale cítim potrebu to opäť zopakovať, pretože ja vnímam práve tento problém ako najzásadnejší. Veľmi chválim účasť pána ministra v debate o tom, ako zjednodušiť systém zakázania, zákazu hazardných hier v mestách alebo v samosprávach. Som rada, aj keď s tým mnohí kolegovia nesúhlasia, že bude prijatý kompromis vo forme petície. Možnože to nie je to najlepšie riešenie, ale verím, že je to oveľa lepšie riešenie, ako nechať tam moment tvorby, nie tvorby, ale uskutočnenia referenda, ktorý, ako všetci viete, by bol oveľa problematickejší. Preto som veľmi rada, že ministerstvo ustúpilo v tejto svojej požiadavke a veľmi konštruktívne sa k tomu pridalo, aj keď si myslím, zdieľam aspoň v niečom ten názor, že by mohlo stačiť aj VZN-ko na to, aby sa mohol hazard v samospráve zastaviť. Ale nie som právnik, takže dôverujem právnikom, ktorí povedali že najlepším riešením je petícia. V tomto som s predkladateľmi alebo s tými, ktorí predkladali pozmeňujúci návrh, zajedno. Druhá vec, ktorú vítam v tomto návrhu zákona, je určité spresnenie, sprísnenie a ja neviem technické zdokonalenie hlásení a proste všetkých vecí, správnych poplatkov, ktoré sa týkajú hazardu. Toto je takisto pozitívum. Ale ako veľmi veľké negatívum zostáva pre mňa to, čo som už povedala, a to, že nechávame výherné automaty v krčmách a ešte sa aj tvárime, že ide len o dva. Toto nesúhlasí alebo nesúvisí s tým, čo som opäť počula v dôvodovej správe alebo čo som si čítala, že v rámci prevencie a boja proti závislosti a tak ďalej nechávame len dva výherné automaty. Rodiny sú práve tie, ktoré najviac trpia. Práve na rodiny ako na základ tejto spoločnosti má hazard najhorší dopad. Závislosť od hazardných hier sa často zmení na ťažký psychický a sociálny problém. Hazard má za následok výrazne ujmy na ľudských hodnotách a sociálnych, materiálnych a rodinných záväzkoch. Myslím, že sme tu mali dostatočne siahodlhú prednášku, by som to až nazvala, od pána Zajaca, ktorý nám naozaj vysvetlil jednotlivé aspekty patologického hráčstva, a preto súhlasím so všetkým, čo povedal, a pridávam sa k tomu. Všetci poznáme mnohé príbehy rodín, ktorých živitelia prepadli hráčskej vášni a zničili tak život nielen sebe, ale aj manželkám a deťom. Poznáme mnohých mladých ľudí, ktorých život zničila hráčska vášeň. SMER hovorí veľa o svojom sociálnom cítení, no tento zákon pomôže mnohým rodinám do ešte ťažšej sociálnej situácie. Naozaj sa treba spýtať, či uprednostňujete plnšie vrecká hazardnej loby, ktorá, vieme, okolo niektorých kolegov sa točí pred občanmi tejto krajiny? Ja tu naozaj apelujem na vás, aj na pána ministra, ktorý mi, keď som sa pýtala, či je šanca, aby sa automaty vytratili z krčiem, odpovedal jednoznačne, že nie je toto pre neho tá dôležitá otázka, čo ma prekvapilo. Takže dovoľujem si predložiť pozmeňujúci a doplňujúci návrh poslancov Národnej rady Slovenskej republiky Eriky Jurinovej a Štefana Kuffu k vládnemu návrhu zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Vládny návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov sa mení a dopĺňa takto: Prvý bod. V čl. I bode 24 § 35 odsek 22 znie: „Výherné prístroje, technické zariadenia obsluhované priamo hráčmi a terminály videohier môžu byť prevádzkované iba v herni.“ Odôvodnenie. Cieľom navrhovanej úpravy je vylúčiť možnosť návratu výherných prístrojov a terminálov videohier do prevádzok, ktoré nie sú na účel prevádzkovania hazardných hier vhodné. Vládny návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „vládny návrh“) odôvodňujúc prevenciou a bojom proti závislosti od hazardných hier umožňuje umiestňovať výherné prístroje a terminály videohier aj v prevádzkach, ktoré nie sú herňou. Aj keď sa navrhuje obmedziť počet týchto zariadení na najviac dve v prevádzke, nie je takéto opatrenie možné považovať za opatrenie v rámci prevencie a boja proti závislosti od hazardných hier, ako uvádza dôvodová správa k danému ustanoveniu. Uvedený návrh totiž opätovne umožní návrat výherných prístrojov a terminálov videohier do prevádzok, ktoré nie sú na tento účel vhodné, a to napríklad do pohostinstiev alebo krčiem. Výskyt výherných prístrojov a terminálov videohier umiestnených mimo herní sa podarilo odstrániť zákonom č. 228/2001 Z. z., ktorým... Ja by som, pani podpredsedníčka, poprosila, aby prišiel pán minister. Laššáková, Jana, podpredsedníčka NR SR Pán minister, prosím vás, zaujmite miesto určené pre navrhovateľov. Jurinová, Erika, podpredsedníčka NR SR A ospravedlňujem sa teda za krátku prestávku. Každopádne kým budem pokračovať potom v čítaní, je to veľmi krátke, tak ja by som naozaj chcela apelovať na všetkých zúčastnených, ktorí sú tu, aby sa zaoberali týmito návrhmi. Viem, že nie som sama, ktorá má takúto pohnútku, viacero pozmeňujúcich návrhov je v podobnom duchu. Takže keďže ste jednu námietku, ktorá bola veľmi silná, vedeli zmeniť a upraviť tak, aby vyhovovala aj vám, verím, že by sa to mohlo podariť aj v tomto prípade, ak by ste sa možno viac zamýšľali nad tým, čo robíte, naozaj, aby ste potom neboli obviňovaní s tým, že sa okolo vás točia ľudia, ktorí vám určujú, čo máte robiť a ako sa zachovávať pri hlasovaní o zákone o hazardných hrách. Ďakujem, pán minister. Takže výskyt výherných prístrojov a terminálov videohier umiestnených mimo herní sa podarilo odstrániť zákonom č. 228/2001 Z. z., ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov, predloženým poslancami Národnej rady Slovenskej republiky Janou Žitňanskou, Radoslavom Procházkom a Pavlom Hrušovským. Predmetný zákon presadil povinnosť sústrediť výherné automaty, technické zariadenia obsluhované priamo hráčmi a videohry výlučne do herní. Takto koncipovaná právna úprava okamžite priniesla svoje výsledky, čo sa odrazilo najmä v obmedzení prístupu mladých ľudí k hazardným hrám. Zavedením možnosti prevádzkovať výherné prístroje a terminály videohier aj mimo herní by sa tak zmarila pôvodná snaha zákonodarcov o zavedenie istej regulácie v oblasti prevádzkovania hazardných hier a tiež snaha napomôcť účinne bojovať so závislosťou od hazardných hier a s tým spojeným negatívnym dopadom na spoločnosť, na jednotlivé ľudské životy. Ďakujem vám pekne za vypočutie. A ešte by som chcela pochváliť, že naozaj ste sa pustili aj do stavebných úprav, ktoré možno lepšie špecifikujú herne, v ktorých by mali zostať výherné automaty. A ešte raz si dovolím apelovať na pána ministra, aby sa predsa len zaoberal aj tými pozmeňujúcimi návrhmi, ktoré hovoria o tom, že automaty patria kvôli tomu, aby sme ešte viac nevytvárali väčšie sociálne napätie, len do herní, a nie do krčiem, kde máme prístup k alkoholu, cigaretám, teda k podporným prostriedkom na hráčstvo. Ďakujem pekne.